XXXVIII.  Monasterium S. Mariae Magdalenae Lundense (in Anglia) tuendum suscipit et ejus possessiones juraque confirmat.   (Veronae, Maii 28.) [  Monasticon Anglic.,  I, 663.]
Author: Urbanus III

URBANUS episcopus, servus servorum Dei, dilectis filiis priori et monachis Ecclesiae S. Mariae Magdalenae de Lunda tam praesentibus quam futuris regularem vitam professis, in memoriam.

Cum simus ad regimen universalis Ecclesiae, licet immeriti, providentia supernae dispositionis assumpti, si quando postulantur a nobis quae ad ecclesiarum tuitionem pertineant, petentium desideriis clementer nos convenit condescendere et eorum vota effectu complere. Eapropter, dilecti in Domino filii, vestris justis postulationibus clementer annuimus, et praefatam ecclesiam S. Mariae Magdalenae de Lunda, in qua divino estis obsequio mancipati, sub beati Petri et nostra protectione suscipimus, et praesentis scripti privilegio communimus. Imprimis siquidem statuentes ut ordo monasticus qui secundum Deum et beati Benedicti regulam in ecclesia vestra dignoscitur institutus, perpetuis ibidem temporibus inviolabiliter observetur. Praeterea quascunque possessiones, quaecunquae bona eadem ecclesia impraesentiarum juste et canonice possidet, aut in futurum concessione pontificum, largitione regum aut principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum in quo praefata ecclesia sita est cum pertinentiis suis. Ex donatione Adae filii Swani, Bretton cum omnibus pertinentiis suis et molendina de Derna et Lundam patris sui et Karletonam cum pertinentiis suis; ecclesiam de Roriston cum pertinentiis suis et Neuhale, et Ramebergam et Lunthewait, et quantum habebat in Bramton et molendinum de Neuhale, et omnia quae ad praefatas terras pertinent; et in Halethun dimidiam carucatam terrae, et molendinum de Chirmktschalyc, et duodecim denarios in Wdehusun. Ex donatione Roberti de Stapleton terram de Chudewrda. Ex donatione Adae de Flyisthil quatuor acras terrae in eadem villa. Ex donatione Swani de Derfeld octo acras terrae in Erdesleia. Ex donatione Henrici filii Swani octo solidos de dimidia carucata terrae in Wrangbrock. Ex donatione nobilis viri W. de Nefvilla et Amabilis uxoris suae, molendinum de Langedenedale. Liceat quoque vobis clericos vel laicos e saeculo fugientes liberos et absolutos ad conversionem recipere, et eos sine contradictione aliqua retinere. Prohibemus insuper ne alicui fratrum vestrorum, post factam in eodem loco professionem, fas sit de eodem loco sine prioris sui licentia, nisi arctioris religionis obtentu discedere, discedentem vero absque communium litterarum cautione nullus audeat retinere. Sane novalium vestrorum quae propriis manibus vel sumptibus colitis, sive de nutrimentis animalium vestrorum, nullus a vobis decimas exigere vel extorquere praesumat. Libertates etiam et immunitates ab ecclesiasticis saecularibusve personis vobis, ecclesiae vestrae, aut hominibus vestris rationabiliter indultas, et consuetudines quoque rationabiles in ecclesia vestra hactenus observatas ratas habemus, easque futuris temporibus illibatas permanere sancimus, etc. Datum . . . . . . per manum Alberti sanctae Romanae Ecclesiae presbyteri cardinalis, V Kal. Junii, indictione IV, Incarnationis Dominicae anno 1186, pontificatus vero domni Urbani papae III anno primo.